## TRAM d’Alacant facilita els desplaçaments per a acudir a la romeria de la Santa Faç

*** Les noves freqüències d’FGV de la línia 3 entre les 05:00 i les 07:00 hores afavoriran que els ciutadans de la província acudisquen a la capital
* L’estació més pròxima al punt d’inici de la romeria, la cocatedral de Sant Nicolau de Bari, és la subterrània de Mercado**

TRAM d’Alacant facilitarà els desplaçaments a primera hora del matí del dia 1 de maig, festivitat de la Santa Faç, per a afavorir a totes aquelles persones residents en la província el seu trajecte a la capital per a participar en la tradicional romeria fins al famós monestir situat a huit quilòmetres del centre del municipi.

En concret, les noves freqüències de Ferrocarrils de la Generalitat Valenciana posades en marxa en la línia 3 (Luceros-El Campello) el mes de febrer passat permetran que milers d’alacantins de tota la província viatgen a primera hora del matí fins al centre de la ciutat per a participar en esta festivitat.

D’esta manera, des del Campello es podrà viatjar fins a Alacant a les 05:40, 05:50, 06:10, 06:20, 06:40, 06:45 i 06:50 hores amb la línia 3, a banda que la línia 1 (Luceros-Benidorm) tindrà la seua parada al Campello, també amb destinació a la capital, a les 05:25, 05:55 i 06:25 hores. Per la seua banda, la línia 2 circularà en doble composició per a augmentar les places oferides.

Les circulacions eixiran cada cinc, deu o vint minuts entre les 05:00 i les 07:00 hores amb l’objectiu de facilitar este desplaçament que moltes persones fan en transport públic per a reservar forces per a la posterior romeria.

Les unitats de la línia 3 es detindran facultativament en totes les parades i baixadors entre el Campello i Luceros amb la finalitat d’arreplegar el màxim nombre de persones i traslladar-los a la capital de manera ràpida i còmoda. L’estació més pròxima al punt d’inici de la romeria, la cocatedral de Sant Nicolau de Bari, és la subterrània de Mercado. Per a tornar, les estacions més pròximes de la línia 3 són Campo de Golf, Costa Blanca i les situades en el litoral de Sant Joan i Muchavista.

La tornada als pobles de la província després de la romeria es cobrirà amb el servici habitual del TRAM, atés que l’arribada a la capital sempre es fa de manera escalonada, al contrari que en l’anada, en la qual tots els pelegrins caminen junts.

Per a més informació sobre horaris i freqüències, FGV posa a la disposició dels usuaris el telèfon d’atenció al client 900 72 04 72, la pàgina web www.tramalacant.es i l’app oficial de TRAM d’Alacant.

Fecha: 28/04/2025